《杨村四十韵》
宋代·李新

欻行西山隈，茄荻风飕飕。
阴岩有积雪，竟日无行辀，
滩声下层檐，写出千古愁。
断墟灯火光，惨月神鬼讴。
巘岑泣哀猿，短篠驱归牛。
顽云笼远峤，退水拓新州。
蟾肤累石拳，龙影卧松樛。
顾惟衰病姿，畏作魑魅俦。
若有负郭田，肯抱穷年羞。
昔怀截犀坚，今成绕指柔。
况复僻陋地，可是英俊游。
山祠钟送夜，水国笛横秋。
薄雾晨欺鬓，斜阳独倚楼。
眸寒碧冥鸿，叶小沙际舟。
渔师猎鱼去，数获惟芒鲰。
射生持虎归，熟视俱老彪。
时世贱两目，东家如寇雠。
长沙卑湿国，洛阳年少留。
太白窜夜郎，退之谪潮州。
才大难为庸，不死即长囚。
官职虽差池，志意相夷侔。
自匪迁逐客，而有迁逐忧。
田塍古太人，来为寒士谋。
胡为近长安，远士终悠悠。
回语古丈人，两泪不能收。
从古长安儿，侠氯侵云浮。
十九白如瓠，危帽钳轻褠。
奚奴扶宝带，杂遝骖骅骝。
饮彻金张家，醉留骕骦裘。
又恐银瓶欹，指撝营糟丘。
出阁讯花童。如何为麦麰。
已不愿学孔，何时当梦周。
杏鞯照金龟，粉叶夸银钩。
缓急乘一障，夜亡狄山头。
扫清玉门尘，澄澈黄河流。
如彼行道人，颇有挟此筹。
咀嚼兰蘅芳。芜蘼梗其喉。
夜光有先容，白日无暗投。
足钱便得已，谁卜公与侯。
归来挥囊金，饱穷泉石幽。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。